Patru elevi s-au filmat în timp ce prizau un praf alb cu un pai de hârtie în baia unui liceu din Timiș. Aceștia au urcat înregistrarea pe o rețea de socializare.
Conform polițiștilor, un băiat și trei fete au prizat paracetamol, iar pentru a se lăuda cu fapta lor, elevii s-au filmat și au urcat videoclipul pe o rețea de socializare, însă la scurt timp clipul a fost șters.
În acest caz, polițiștii s-au autosesizat și au mers la unitatea de învățământ. Ei au găsit asupra elevului o folie de paracetamol. Imediat băiatul a fost luat și dus la spital pentru probe biologice, iar rezulatele au arătat că viața lui nu a fost pusă în pericol și că nu consumase droguri, conform observatornews.ro.
De asemenea, o anchetă este în desfășurare și la nivelul unității de învățământ, precum și la nivelul Inspectoratului Şcolar Timiş. Cei patru elevi de clasa a VIII-a vor avea cel mai probabil, nota scăzută la purtare.
Drogurile au ajuns să se vândă foarte ușor în școlile din România. Numai anul trecut 3.000 de tineri au fost declarați consumatori, ei începând să consume substanțe interzise la vârste tot mai mici.
Conform specialiștilor, semnele la care ar trebui să fie atenți părinții ca să-și poată salva copiii din "ghearele" drogurilor sunt ochii roșii, pupilele dilatate și un comportament agresiv.
Media de vârstă de la care tinerii încep să consume droguri este de 13 ani, potrivit statisticilor antidrog.